***** ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Ιουνίου 1981 περί εγκρίσεως προγράμματος σχετικά με την ανάπτυξη της εκτροφής προβάτων στη Γροιλανδία σύμφωνα με τον κανονισμό (ΕΟΚ) αριθ. 1821/80 του Συμβουλίου (Το κείμενο στη δανική γλώσσα είναι το μόνο αυθεντικό) (81/479/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 1821/80 του Συμβουλίου της 24ης Ιουνίου 1980 περί αναπτύξεως της εκτροφής προβάτων στη Γροιλανδία (1), και ιδίως το άρθρο 4, Εκτιμώντας: ότι η κυβέρνηση της Δανίας ανακοίνωσε, στις 19 Μαρτίου 1981, το πρόγραμμα περί αναπτύξεως της εκτροφής προβάτων στη Γροιλανδία· ότι το εν λόγω πρόγραμμα περιέχει όλα τα στοιχεία, τις διατάξεις και τα μέτρα τα οποία απαριθμούνται στο άρθρο 3 του κανονισμού (ΕΟΚ) αριθ. 1821/80 και τα οποία εξασφαλίζουν την επίτευξη των στόχων του κανονισμού αυτού· ότι ζητήθηκε η γνώμη της Επιτροπής του Ταμείου όσον αφορά τα χρηματοδοτικά θέματα· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται το πρόγραμμα περί αναπτύξεως της εκτροφής προβάτων στη Γροιλανδία, που ανακοινώθηκε, σύμφωνα με τον κανονισμό (ΕΟΚ) αριθ. 1821/80, από την κυβέρνηση της Δανίας στις 19 Μαρτίου 1981. Άρθρο 2 Η παρούσα απόφαση απευθύνεται στο Βασίλειο της Δανίας. Έγινε στις Βρυξέλλες, στις 12 Ιουνίου 1981.

[Source: multi_eurlex | Tokens: 1338]